འཁྲབ་ཚན་གཉིས་པ།སྲས་ཆུང་གཡུ་འོད་འབུམ་མེ་ཡིས།སྒྱུ་རྩལ་མ་ལུས་བྱང་ཞིང་ཆུབ།།ནེའུ་ཆུང་ཌཱཀི་གྲོགས་སུ་བཀུགས།རྟེན་འབྲེལ་ལེགས་པའི་ཕྱོགས་སུ་འགྲིགས།།ཞེས་འདན་སྲས་གཡུ་འོད་འབུམ་མེ་དེ་དགུང་ལོ་བདུན་ལ་སོན་པའི་སྐབས་དེར་གླིང་ལྷ་སྡེའི་སྤྱི་ཆུས་དང་སྒོས་གེ་སར་རྒྱལ་པོའི་དགོངས་བཞེད་སྒྲུབ་པ་ལ་བློ་རིག་སྤྱང་གྲུང་ལྡན་དགོས་པར་མ་ཟད་ཁྱད་པར་དུ་དྲག་པོའི་སྒྱུ་རྩལ་ལ་བྱང་དགོས་པར་དགོངས་ནས་ཕོ་རྩལ་སྣ་དགུ་སྦྱང་བར་དཔའ་བོ་ཆོས་ཀྱི་སེང་གེའི་དྲུང་དུ་བྱོན་པར་ཞུས་པ་དང་གླིང་གེ་སར་རྒྱལ་པོས་བསྔགས་པ་བརྗོད་ཅིང་གླིང་གི་རྒྱལ་བློན་ཡབ་ཡུམ་སོགས་གླིང་པ་རྣམས་ཀྱིས་སྐྱེལ་མ་མཛད།འདན་སྲས་ཁོང་དམག་དཔོན་ཆོས་ཀྱི་སེང་གེའི་དྲུང་དུ་བྱོན་ནས་མོས་གུས་ཀྱིས་ཚུལ་བཞིན་བསྟེན་ཏེ་མདའ་རྩལ་དང་གྲི་རྩལ་སོགས་སྒྱུ་རྩལ་གྱི་བྱེ་བྲག་ཀུན་ལ་བྱང་ཆུབ་པར་སྦྱང་ནས་དཔའ་རྩལ་གཉིས་ལ་འགྲན་ཟླ་བྲལ་བར་གྱུར།དམག་དཔོན་ཆོས་ཀྱི་སེང་གེས་རང་གི་གསེར་རྨོག་འདན་སྲས་ལ་གཟེངས་རྟགས་སུ་ཕུལ་ཅིང་བསྔགས་བརྗོད་དང་རེ་བའི་ཁ་ཏ་གནང་།འདན་སྲས་དེ་ཉིད་རྩལ་དྲུག་ལུས་ལ་རྫོགས་ཤིང་དཔའ་མཛངས་ཕུལ་ཏུ་ཕྱིན་ནས་ཕྱིར་ཁྲ་མོ་གླིང་ལ་བྱོན།གླིང་སྤྱི་དཔོན་རོང་ཚ་ཁྲ་རྒན་གྱིས་གྲོས་མགོ་བཏོན་པ་ལྟར་འདན་སྲས་གཡུ་འོད་འབུམ་མེ་ལ་ནེའུ་ཆུང་དབྱིངས་ཀྱི་ཌཱཀི་ཁབ་ཏུ་བསུས་ཤིང་གླིང་སྟོད་སྨད་བར་གསུམ་དགའ་བདེའི་དཔལ་ལ་རོལ་ཅིང་གནས་པའོ།།